《酴醾始开俄有窃取者因小咏》
明代·黄衷

未恨亏红蔟，情知妒艳妆。拂烟条已委，含雾蒂犹香。

莺怨春风薄，蜂嗔俗客狂。祇堪同把玩，可忍重迷藏。

入酒芳应减，裁诗调自扬。秾华心思尽，散发对筼筜。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。